**Algoritmisk literacy**

Algoritmisk literacy er ”at være opmærksom på brugen af algoritmer i onlineapplikationer, platforme og tjenester, at kende til, hvordan algoritmer virker, at være i stand til kritisk at vurdere algoritmisk stillingtagen samt at kunne håndtere og endda påvirke algoritmiske processer (Jespersen et. al, s. 75). Overordnet består algoritmisk literacy af tre dimensioner:

* En kognitiv dimension, som handler om, at man ved noget om algoritmer
* En emotionel dimension, som handler om, hvordan vi mærker algoritmers tilstedeværelse
* En adfærdsmæssig dimension, som handler om, hvad vi gør eller handler med algoritmer

Begrebet kan bruges til at tale nuanceret om de algoritmer, vi alle sammen omgås, når vi fx er på sociale medier. Begrebets dimensioner sætter ord på nogle af de erfaringer, vi har eller kan få med algoritmer. Ved at få sprog for, hvad vi ved om algoritmer, hvordan vi føler, når vi omgås algoritmer og hvordan vi kan handle med algoritmer kvalificerer vi elevernes digitale myndiggørelse og teknologiforståelse.

Bonusinfo: Begrebet stammer fra en forskningsartikel, hvor forskerne har kortlagt forskellige dimensioner af algoritmisk literacy. Artiklens originale model over de tre dimensioner indeholder kun de kasser, der er tegnet ind på spillepladen. Der findes ikke en ekstra dimension af *at gøre*, så derfor mangler spillepladen en kasse forneden til højre. Kategorierne *at vide* og *at gøre* følger en vis taksonomi fra det letteste niveau til det mest komplekse, men *at føle* indeholder derimod ikke en taksonomi, da det ikke er på et højere niveau at værdsætte noget end at have modstand mod det. Derfor er dimensionerne i originalmodellen ikke opstillet efter taksonomier, selvom det kan synes sådan.